S-542/2010

Mál þetta var höfðað með ákæru lögreglustjórans á höfuðborgarsvæðinu, dags. 1. september 2010, á hendur J-kk-þgf Á-kk-þgf, Suðurhólum 35d, Reykjavík.

Hann er talinn hafa gerst sekur um

… fíkniefnalagabrot, með því að hafa föstudaginn 29. janúar 2010, að Suðurhólum 35 í Reykjavík, haft í vörslum sínum … 0,55 g af tóbaksblönduðu kannabis, 4,62 g af kannabislaufum og 144 kannabisplöntur og hafa um nokkurt skeið fram til þess dags ræktað greindar plöntur og vopnalagabrot, með því að hafa fyrrnefndan dag, haft í vörslum sínum 19,5 cm hníf með læstu blaði, 22,5 cm kasthníf úr stáli, 22 cm svartan kasthníf, 28,5 cm dálk með viðarhaldi, 22 cm kasthníf úr stáli, 20,5 cm fláningardálk með viðarhaldi og tvær kylfur sem festar voru saman með keðju.

Þetta er talið varða við 2. gr., sbr. 4., 5. og 6. gr. laga nr. 65/1974, sbr. lög nr. 113/1985 og lög nr. 68/2001, og 2. gr. sbr. 14. gr. reglugerðar nr. 233/2001, sbr. reglugerð nr. 848/2002, að því er fíkniefnalagabrotið varðar, en við 2. mgr. 30. gr. vopnalaga nr. 16/1998 að því er vörslur hnífa og kylfa varðar.

Ákæruvald krefst refsingar og greiðslu sakarkostnaðar. Þá er krafist upptöku á ofangreindum kannabisplöntum, 4,62 g af kannabislaufum, 0,55 g tóbaksblönduðu kannabisefni, 16 flúorljósum, 2 tengjum, 3 vatnsdælum, borðviftu, álplötum með götum fyrir blómapotta, plastkassa, vatnshitara, rakamæli, mæliglasi, glerkrukku, límbandsrúllu og brúsum utan af blómaáburði, sbr. 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Enn er þess krafist að áðurgreind vopn verði gerð upptæk, sbr. 1. mgr. 37. gr. vopnalaga nr. 16/1998.

Ákærði kom fyrir dóm og játaði brot sitt eins og því er nú lýst, að breyttu orðalagi ákæru. Eru brot hans réttilega færð til refsiákvæða í ákæru.

Ákærði hefur ekki áður sætt refsingum. Hann hefur játað brot sín greiðlega. Með dómum Hæstaréttar í málum nr. 752/2009 og 64/2010 var refsing fyrir ræktun kannabisplantna þyngd talsvert frá því sem tíðkast hafði í úrlausnum héraðsdóms. Verður að líta til þessara skýru fordæma. Í þessu máli vegur á móti að ekki er byggt á því að ákærði hafi ætlað sér að dreifa afrakstri ræktunar sinnar og að ekki hefur verið framkvæmd nákvæm greining á plöntunum á sama hátt og gert hafði verið í nefndum dómum. Þá hefur ákærði komið sér upp nokkrum búnaði, en þó verður ekki með réttu sagt að hann hafi skipulagt sig vel eða að ræktunin hafi verið umfangsmikil. Er refsing hans ákveðin fangelsi í þrjá mánuði. Þar sem ekki er byggt á því að ákærði hafi ætlað sér að selja efni, hann hefur ekki áður sætt refsingu og játað brot sín undanbragðalaust, verður fullnustu frestað undir almennu skilorði til tveggja ára. Þá ber að gera þá muni og efni sem talið er í ákæru upptæk.

Ákærða ber að greiða allan sakarkostnað. Kostnaður við rannsókn nemur 73.077 krónum, en þóknun verjanda ákærða er ákveðin 100.400 krónur með virðisaukaskatti.

J-kk-nf F-kk-nf héraðsdómari kveður upp dóm þennan.

D ó m s o r ð

Ákærði, J-kk-nf Á-kk-nf, sæti fangelsi í þrjá mánuði. Fresta skal fullnustu refsingar og hún falla niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga.

Framangreind efni og áhöld eru upptæk.

Ákærði greiði þóknun verjanda síns, 100.400 krónur og 73.077 krónur í annan sakarkostnað.